Man buite JHB-nagklub doodgeskietŉ Man is Sondagoggend in die vroeë oggendure buite ŉ nagklub in Johannesburg doodgeskiet en twee ander is gewond. EWN berig die skietery het buite die Tiger Tiger-nagklub in Fourways plaasgevind. Volgens Lydia Dikolomela, ŉ polisiewoordvoerder, het ŉ man buite die nagklub op die drie slagoffers losgebrand nadat daar glo ŉ onderonsie tussen die verdagte en die slagoffers ontstaan het. “ŉ 25-jargige man het in die hospitaal aan sy beserings beswyk. Die ander twee is in die hospitaal opgeneem,” het Dikolomela gesê. Die polisie ondersoek ŉ saak van moord en poging tot moord. Hulle is nog op soek na die verdagte.